Eelnõu 21.09.2023

Esitaja: vallavalitsus

Ettekandja: Urmas Kolina



**KANEPI VALLAVOLIKOGU**

**OTSUS**

Kanepi 21.09.2023 nr 1-3/

**Arvamuse andmine Korjusmäe III liivakarjääri**

**keskkonnaloa taotluse kohta**

Maapõueseaduse (MaaPS) § 48 kohaselt annab kaevandamisloa kohaliku tähtsusega maardlas Keskkonnaamet, kes teatas, et on võtnud menetlusse Marina Minerals OÜ (registrikood 11349875, aadress Jalgpalli tn 21, Kesklinna linnaosa, Tallinn) esitatud Korjusmäe III liivakarjääri keskkonnaloa taotluse. Ettevõte taotleb keskkonnaluba kaevandamiseks.

Maapõueseaduse § 49 lg 6 kohaselt saadab kaevandamisloa andja kaevandamisloa taotluse arvamuse saamiseks kavandatava kaevandamiskoha kohaliku omavalitsuse üksusele, kes esitab oma arvamuse kirjalikult kahe kuu jooksul taotluse saamisest arvates. Juhul, kui arvamust ei ole ette antud tähtajaks esitatud ega vastamistähtaega pikendatud, lahendatakse haldusmenetluse seaduse § 16 lg 2 kohaselt taotlus valla arvamuseta.

Keskkonnaamet edastas 24.07.2023 Kanepi vallavalitsusele KOTKAS infosüsteemi kaudu dokumendi nr DM-125095-7 “ Korjusmäe III liivakarjääri keskkonnaloa nr KL-513827 taotluse esitamine kohaliku omavalitsuse arvamuse saamiseks“ koos selle juurde kuuluvate lisadega.

Taotletav mäeeraldis paikneb Põlva maakonnas Kanepi vallas Sirvaste külas Korjusmäe liivamaardlas, riigi omandis oleval Erastvere metskond 324 kinnistul (katastriüksuse tunnus 85601:002:0229). Taotletava mäeeraldise pindala on 5,58 ha ja mäeeraldise teenindusmaa pindala on 7,45 ha. Kaevandatav maavara on taotluse kohaselt täiteliiv (aktiivne tarbevaru 243 tuh m³ ja kaevandatav varu 302,6 tuh m³. Maavara kavandatav kasutusvaldkond on üld- ja teedeehitus. Taotletav keskmine tootmismaht aastas on 20 tuh m³. Keskkonnaluba taotletakse 15 aastaks, et varustada piirkonda täitematerjaliga ja sh kaevandmise käigus väljata endise korrastamata karjääriala jääkvaru ning koos ülejäänud alaga ka endine karjääriala korrastada metsamaaks ja tehisveekoguks ning karjääri nõlvad rohumaaks.Mäeeraldise teenindusmaa piiride valikul on arvestatud kinnistu Erastvere metskond 324 piiridega. Korjusmäe III liivakarjäär kattub täielikult Korjusmäe liivamaardla (registrikaart nr 730) täiteliiva aktiivse tarbevaru plokiga 6 ja 7, kus paikneb ka endine ammendamata ja korrastamata karjääriala. Taotletava mäeeraldise alal absoluutkõrgused jäävad vahemikku 130–138 abs m. Madalamad punktid jäävad peamiselt mäeeraldise ida osasse.

Taotletava ala põhjapoolses servas kulgeb Elektrilevi OÜ hallatav madalpinge elektriõhuliin (ÕL mast 1; tunnus: 85603:002:0449), mis osaliselt taotletava alaga ka kattub. Liini piiranguvööndis ei teostata töid ja ei ladustata kattepinnast.

Kirdeservas kulgeb kitsas pinnastee ja põhjapoolse nurga lähedalt möödub kruuskattega tee, mis läheb üle pinnasteeks. Taotletavast mäeeraldisest jäävad nimetatud objektid ja nendega seotud piiranguvööndid aga enam kui 25 m kaugusele. Taotletava ala läänenurk külgneb maaparandussüsteemi MÜGRA maa-alaga (tunnus: 2100300080010001).

Kaguservas piirneb taotletav mäeeraldise Korjusmäe (tunnus: 85603:002:0532) ja edelas Tordi-Jaanikese (tunnus: 85603:002:0063) maaüksusega. Loodeservas on külgnemine Korjusmäe (tunnus: 85603:002:0531) ja kirdes Korjusmäe 105 (tunnus: 85603:002:0449) maaüksusega, mis mõlemad kattuvad suures osas Korjusmäe maardla (reg nr 730) ja selle aktiivse reservvaru plokiga 1 (ehitusliiv). Taotletav Korjusmäe III mäeeraldise teenindusmaa kattub plokiga 1 aR ligikaudu 0,37 ha ulatuses. Lähimad majapidamisega kinnistud paiknevad taotletavast mäeeraldisest ca 40 m kaugusel loodes, Korjusmäe kinnistul, ja ca 40 m kaugusel kirdes, Korjusmäe 105 kinnistul.

Taotletava mäeeraldise piires puuduvad keskkonnakaitselised ja muinsuskaitselised piirangud.

Taotletava karjääri vahetus läheduses ei asu ühtegi Natura 2000 looduskaitseala. Kõige lähim Natura 2000 ala on Kanepi järvede loodusala, mis asub ca 2,9 km kaugusel. Karjääri tegevus sellele alale mõju ei avalda.

Maavara kaevandamisega mõjutatakse alati vähemal või rohkemal määral looduskeskkonda, kuid keskkonnakaitse ja ohutustehnika nõuetest kinnipidamise abil on võimalik negatiivseid mõjusid minimeerida. Liiva kaevandamisel on põhilisteks keskkonda mõjutavateks teguriteks maastikupildi visuaalne muutumine, tolm ja müra. Kaevandamise käigus tootmisjäätmeid ei teki ning prügi ladustamine karjäärialale on keelatud.

Kaevandamine toimub suures osas pealpool keskmist pinnaveetaset, kuid osaliselt ka allpool pinnaveetaset, mistõttu oht veele võib tekkida karjäärimasinate avarii käigus kütuse või määrdeaine lekke korral. Seega peavad karjääri teenindavad masinad olema läbinud regulaarse tehnilise hoolduse. Juhul kui ikkagi tekib olukord, kus naftaproduktid on masinatest lekkinud, kohustub kaevandaja viivitamatult reostuse likvideerima vahenditega, mille olemasolu on karjääris ette nähtud.

Maavara kaevandamisel Korjusmäe III liivakarjääris veetaset ei alandata. Veealuse varu väljamine ekskavaatoriga mõjutab vähesel määral lühiajaliselt karjäärialal veetaset, sest väljatakse vee ja liiva segu. Puistangusse nõrguma tõstetud liivast valgub vesi karjääri tagasi. Veetaseme alanemise ulatus sõltub korraga väljatavast liiva mahust ning liivast tagasi nõrguvast vee kogusest. Tagasinõrguva vee kogus sõltub eelkõige liiva poorsusest ja veeannist. Lisaks mõjutavad veetaset klimaatilised tingimused (sademed, aurumine). Arvutuslikult on veetaseme alanemine suurim karjääri vahetus läheduses, hääbudes ca 100 m kaugusel. Hinnanguliselt ei ületa veetaseme alanemine 50 m kaugusel karjäärist 0,2 m. Seega ei oma suurt mõju karjääri tegevus kõrval asuvate kinnistute kaevude veetasemetele.

Kaevandamisega seonduvate keskkonnahäiringute uurimiseks on Keskkonnaametil vajalik koostada keskkonnamõjude eelhinnang, mis arvestaks kolme kõrvuti paikneva karjääri (Korjusmäe, Korjusmäe ja Korjusmäe III) kumulatiivset keskkonnamõju, seda eriti kõikides karjäärides samaaegselt töötavate masinate ja seadmete töötamisest tuleneva müra osas.

Samuti peaks kõigi kolme karjääri keskkonnalubade taotlejad võtma vastutuse kaevandustega piirnevate majapidamiste kaevude veetaseme ja vee kvaliteedi muutuste eest. Selleks tuleks teha hüdrogeoloogiline uuring ja fikseerida enne kaevandamist piirnevate kinnistute kaevude veetase ja kvaliteet, mille suhtes peaks hiljem kaevanduse käigus mitu korda aastas seiret teostama. Kaevandajad peavad kindlustama piirnevatel kinnistutel elavatele inimestele kvaliteetse joogivee kättesaadavuse.

Kuival aja tuleb karjääris kaevandatavat materjali ja väljaveoteed niisutada, et vähendada kaevandamise ja väljaveo käigus tekkivat tolmu ja vältida selle levikut naaberkinnistutele.

Olles tutvunud 24.07.2023 Keskkonnaameti dokumendiga nr DM-125095-7 edastatud Marina Minerals OÜ poolt Keskkonnaametile edastatud Korjusmäe III liivakarjääri mäeeraldise keskkonnaloa taotlusega ja võttes aluseks maapõueseaduse § 49 lõike 6, Valgjärve Vallavolikogu 26.08.2008 määrusega nr 1-1.1-22 kehtestatud Valgjärve valla üldplaneeringu ning kohaliku omavalitsuse korralduse seaduse § 22 lõike 2, Kanepi Vallavolikogu

**o t s u s t a b:**

1. Nõustuda Korjusmäe III liivakarjääris, asukohaga Põlva maakond Kanepi vald Sirvaste küla Erastvere metskond 324 kinnistu (katastritunnus 85601:002:0229), Marina Minerals OÜ-le (registrikood 11349875, aadress Jalgpalli tn 21, Kesklinna linnaosa, Tallinn) maavara kaevandamiseks keskkonnaloa andmisega tähtajaga kuni 15 aastat alljärgnevatel tingimustel:

1.1. Taotleja võtab vastutuse kaevandusega piirnevate majapidamiste kaevude veetaseme ja vee kvaliteediga seonduvate muutuste eest ja tagab piirnevate kinnistute elanikele kvaliteetse joogivee kättesaadavuse.

2. Otsus jõustub teatavakstegemisest.

3. Otsuse peale võib esitada Kanepi Vallavolikogule vaide haldusmenetluse seaduses sätestatud korras 30 päeva jooksul arvates otsusest teadasaamise päevast või päevast, millal oleks pidanud otsusest teada saama, või esitada kaebuse Tartu Halduskohtule halduskohtumenetluse seadustikus sätestatud korras 30 päeva jooksul arvates otsuse teatavakstegemisest.

Piret Rammul

volikogu esimees